Amcu dreig om Implats lam te lê oor afleggingsJoseph Mathunjwa. Foto: ANA. Die Association of Mineworkers and Construction Union (Amcu) het Dinsdag gesê hy is bereid om drastiese stappe te doen om werkgeleenthede by Impala Platinum (Implats) te beskerm. Maroela Media het vroeër berig Implats het op 2 Augustus aangekondig hy gaan 13 000 werkers aflê by sy Rustenburg-aanleg in ŉ poging om dié mynmaatskappy weer winsgewend te maak. Implats het in ŉ verklaring gesê drastiese herstrukturering is nodig om mynbou in ŉ volhoubare toekomstige posisie te plaas. Die herstrukturering sal oor ŉ tydperk van twee jaar plaasvind. Dit sluit onder meer in die afskaling van 11 na slegs ses operasionele skagte om die jaarlikse vervaardiging van platinum van 750 000 fyn onse na 520 000 fyn onse te verminder, asook om permanente werknemers en kontrakteurs van 40 000 na 27 000 te verminder. Joseph Mathunjwa, Amcu-president, het gesê Amcu sal nooit aanvaar dat 13 000 werkers afgelê word nie. Die vakbond het onderneem om Implats lam te lê sou hy voortgaan met die afleggings. Amcu het gesê hy sal Implats se planne op dieselfde manier beveg as dié toe die vakbond Anglo American Platinum gedwing het om sy aanvanklike voorneme te laat vaar om 14 000 werkers in 2013 af te lê. Slegs 3 000 werkers het hul werk verloor. “Amcu sal deelneem aan die afleggingskonsultasies by Impala en ons sal ons bes doen om soveel as moontlik werkgeleenthede te red. Ons sal geen hulpbronne besnoei in ons stryd om die lewensbestaan van ons mynwerkers te beskerm nie. Ons hoop dat die maatskappy ná hierdie konsultasie sal instem om die wetlike toets van ŉ gesamentlike konsensus- proses te volg,” het Mathunjwa gesê. Mathunjwa het gesê hulle sal die situasie nou dophou en hul reg voorbehou om alles moontlik te doen om hul mandaat uit te oefen – insluitend industriële aksie indien dit nodig is. Hy het gesê hulle sal so ver gaan as om aansoek te doen vir ŉ sekondêre staking by ander Impala-aanlegte om te verseker nie een fyn ons platinum word uit die grond na die oppervlak gebring nie. “Wie ook al ŉ sakeverhouding met Impala het, sal geaffekteer word.”